Тайн и Уиър

Тайн и Уиър (на английски: Tyne and Wear, (ˌtaɪn ən ˈwɪər) е административно метрополно и церемониално графство в регион Североизточна Англия около устията на реките Тайн и Уиър. Създадено е през 1974 г., след приемането на Закона за местно управление от 1972 г. Състои се от пет метрополни общини (metropolitan boroughs): Саут Тайнсайд, Норт Тайнсайд, гр. Нюкасъл ъпон Тайн, Гейтсхед, гр. Съндърланд.
На изток Тайн и Уиър има излаз на Северно море, а като церемониално графство граничи с Нортъмбърланд на север и Дърам на юг, от които Тайн и Уиър е съставлявало част в миналото. През 1986 г. Административният съвет на ниво графство на Тайн и Уиър е разпуснат и сега петте му окръга са унитарни администрации (т.е. с една степен на управление). Графството обаче все още съществува по закон и като географско понятие.
Въпреки че административният съвет на ниво графство е разпуснат през 1986 г., съществуват няколко общи организации, които ръководят някои служби, обслужващи цялото графство. Най-значима от тях е Транспортната администрация на Тайн и Уиър, която координира транспорта. Чрез своята агенция за управление на транспорта Nexus тя притежава и управлява Метрото на Тайн и Уиър, фериботната връзка на Шийлдс и тунела Тайн, свързващ двете страни на реката. Nexus също субсидира социално необходимите транспортни услуги (вкл. такситата) и управлява системата за отстъпки и намаления за възрастни и инвалиди.
Други общи организации са Музеите и Архивите на Тайн и Уиър и Противопожарните и спасителни служби на Тайн и Уиър. Те се управляват от представители и на петте съставни окръжни съвета. Нортъмбрийската полиция е създадена през 1974 г. и обслужва и двете графства Нортъмбърланд и Тайн и Уиър.
Метрополното графство пресича историческата граница между Нортъмбърланд и Дърам – р. Тайн. Нюкасъл ъпон Тайн и Норт Тайнсайд са северно от нея (някога част от Нортъмбърланд), а Гейтсхед, Съндърленд и Саут Тайнсайд са южно от нея (някога част от Дърам). Много спортни организации и някои организации за опазване на биологичното разнообразие спазват историческата граница между Нортъмбърланд и Дърам. Футболната асоциация на Нортъмбърленд например е базирана в Нюкасъл ъпон Тайн. Някои жители също предпочитат историческите графства, когато говорят за места в Тайн и Уиър. Други се наричат Тайнсайдърс или Джордис, без значение от коя страна на реката живеят. Въпреки силното местно съперничество, силни връзки свързват Нюкасъл и Гейтсхед, както и многото мостове, които свързват двете общности. Един пример е общата кандидатура (неуспешна) за Европейска столица на културата през 2008 г.
Графството е разделено на 13 парламентарни избирателни района. На изборите от 2010 г. Лейбъристката партия печели всички 13 места в Камарата на общините. Районът исторически е крепост на Лейбъристката партия. Саут Шийлдс например е единственият парламентарен избирателен район, който не е избирал консервативен член на парламента от Закона за реформа от 1832 г.
На местно ниво Саут Тайнсайд, Гейтсхед и Съндърленд се контролират от Лейбъристката партия през 2010 г., Нюкасъл от Либералните демократи, а в Норт Тайнсайд консерваторите имат относително мнозинство с 28 от 60 места. Норт Тайнсайд е единственият окръг с пряко избиран кмет, който понастоящем е от Консервативната партия.